
הצעת חוק לתיקון פקודת התעבורה (מס' 104) (החמרת הענישה בעבירת הפקרה), התשע"א-2011 (פ/2308)
היו"ר דוד רותם:
בוקר טוב. הצעת חוק לתיקון פקודת התעבורה, החמרת ענישה בעבירות הפקרה של חברי הכנסת משה מטלון, זאב ביילסקי, אנסטסיה מיכאלי, רונית תירוש ועוד.

צריך לתקן את החוק באופן כזה, שלמרות שזה יהיה בטיפול הפרקליטות, יהיה דן יחיד. אני מבין שיש הסתייגות של פרקליט המדינה בעניין.

יפעת רווה:

אני לא יודעת.

היו"ר דוד רותם:

בסדר.

יפעת רווה: 
מה, שזה יהיה בפרקליטות? הם מסכימים.

היו"ר דוד רותם:
מצוין.

יפעת רווה:
לעניין של - - - של נוסע.

היו"ר דוד רותם:
כן.

יפעת רווה:
הם אמרו לי שהם מסכימים.

היו"ר דוד רותם:
מצוין. בבקשה, גברתי.

אפרת חקאק:

נתחיל בסעיף 64א, שבו מוצע להחליף את סעיף 64א הקיים בסעיף חדש. הסעיף בניסוחו הנוכחי מערבב בין יסודות נפשיים ועובדתיים שונים, ואנו רוצים להגדיר בדיוק באיזה יסוד מדובר בכל עבירה, בכל תת-סעיף. היום יש שני סעיפים: אחד נוגע להזעקת עזרה, ואחד לעצירה, שזה לא  תמיד נכון במציאות. אנחנו מציעים לאחד את שני היסודות העובדתיים, ולהבחין בין עבירה בסיסית, של הפקרה, לבין עבירה בנסיבות מחמירות, בהן נפגע אדם בחבלה חמורה, או שנהרג.

אקריא את הסעיף, ויש כאן גם כמה שאלות נוסח.

היו"ר דוד רותם:

אל תעלו בוועדה שאלות נוסח – את זאת תפתרו עם הנסח.

אפרת חקאק:

לעיתים בשאלות נוסח יש גם שאלות מהותיות.

היו"ר דוד רותם:

אם זה מהותי, זה בסדר.

אפרת חקאק:

בסעיף קטן (א) אנו מציעים - - - עבירה של הפקרה ברשלנות. אקריא את הסעיף: "נוהג רכב המעורב בתאונה שבה נפגע אדם, אשר היה עליו לדעת כי בתאונה נפגע אדם או עשוי היה להיפגע אדם" – מדובר בעבירה ביסוד נפשי של רשלנות. הנוסח המצוי בחוק העונשין היום אומר: "היה עליו לדעת" – "ולא עצר במקום התאונה, או קרוב לו ככל האפשר, כדי לעמוד על תוצאות התאונה ולהזעיק עזרה". קיבלנו הערות ולדעתנו כדאי לחשוב שוב על המונח "להזעיק עזרה", מול "להגיש עזרה".

 היו"ר דוד רותם:

כתוב פה – "כדי לעמוד על תוצאות התאונה". מצידי שלא יעמוד על תוצאות התאונה, אלא שיתקשר ויזעיק עזרה. נפגע אדם – תזעיק עזרה. כי הוא יעצור ויגיד: הסתכלתי על תוצאות התאונה, וראיתי שלנפגע לא קרה כלום- - - 

זאב בילסקי:

חשבתי שהוא מנמנם.

היו"ר דוד רותם:

לא, לא חשבתי שהוא מדמם.

קריאה:

מנמנם.

אפרת חקאק:

אבל אתה לא רוצה שהסעיף הזה יחול על מי שעצר, והנפגע יאמר: אני בסדר, אני הולך בעצמי הביתה. מה אתה מצפה מהנהג לעשות? הוא לא יזעיק עזרה בכל תאונה.

היו"ר דוד רותם:

כמדומני שאם אדם נפגע, אז גם אם הוא קם והוא מרגיש בסדר, חייבים להזעיק עזרה. נכון?

יפעת רווה:

הניסוח הזה קיים היום. יש בעיות בסעיף הזה, אבל לא ידוע לי, ויתקנו אותי אנשי האכיפה, שזו הבעיה. שאנשים אומרים: חשבתי שהוא בסדר. אנשים בורחים – זו הבעיה. לכן ניתן להשאיר זאת, כי זה לא גורם בעיות, למיטב ידיעתי.

היו"ר דוד רותם:

טוב.

דן שני:

אם כי זה מצר את היקף החובה, כי כך זה מחייב אותו לעצור, וכך זה נותן לו פתח, כפי שאמר היושב-ראש, לומר: בסדר, תהיתי על תוצאות התאונה. זה לא מנוסח טוב, כי גם אם הוא תהה על תוצאות התאונה וראה שזו תאונה חמורה, אז מה?
היו"ר דוד רותם:

לא, כתוב "ולהזעיק עזרה".

קריאה:

אבל יש לו שתי חובות.

יפעת רווה:

יש שתי חובות.

היו"ר דוד רותם:

תגידי, היום לפי החוק, אדם המעורב בתאונה שיש בה נפגע, לא חייב לעצור ולהזעיק משטרה? אסור לו לזוז משם?

יפעת רווה:

לא משטרה.

היו"ר דוד רותם:

היום. תאונה שנפגע בה אדם.

דן שני:

יש גם חובה כללית יותר מכוח תקנה 144 עם "אחריות קפידה".
היו"ר דוד רותם:

נכון. שאני חייב להזעיק, נכון?

דן שני:

נכון.

אפרת חקאק:

אבל זה לא "להזעיק", זה "להגיש עזרה" היום.

היו"ר דוד רותם:

שלא יגישו עזרה. דיברנו על כך בישיבה הקודמת – אל תתקרבו להזעיק עזרה, אתם גורמים נזק.

יעקב אדלר:

אני כרופא יכול לומר שאדם שאיננו איש מקצוע, לא יכול לקבוע אם אדם נפגע או לא, אם אין לו שבר פתוח, או דימום חיצוני. אם קיבל מכה בבטן ויש לו דימום פנימי, הוא יכול להיות במצב קשה ביותר, והוא נראה נורמלי. הוא אומר - בסדר, הוא נפל. איך אתה מרגיש? הפצוע יכול לומר: בסדר, והוא נוסע. "להגיש עזרה" זה גם לא טוב לומר מכיוון שבחקיקה הקודמת קבענו שאדם יכול להגיש עזרה רק בתנאים מיוחדים – כשאין עזרה מקצועית קרובה, או שהאדם מצוי בסכנה מיידית. למשל הרכב בוער, אז עליו להשתדל להוציא את האיש מהסכנה כדי שלא יגרם לו נזק נוסף. אבל "להגיש עזרה" זה מסוכן.

אפרת חקאק:

אנו לא מתכוונים להגשת עזרה רפואית. השאלה היא האם אנחנו רוצים לקבוע בחוק, גם בסעיפים של 7 שנים, ואולי 14 שנות מאסר, שתמיד חייבים להתקשר- - -
היו"ר דוד רותם:

נגיע לזה. 

אפרת חקאק:

אז ברשלנות נשאיר את זה - "להזעיק עזרה".

היו"ר דוד רותם
אין לנו בעיה. והעונש - - - 3 שנים.

אפרת חקאק:

שזה המקסימום.

היו"ר דוד רותם:

עורך הדין ישי שרון, אני יודע שאתה לא מסכים.

ישי שרון:

דווקא בעניין זה העלנו הסתייגות, אבל אמרנו שלדעתנו זה עלול להחטיא את מטרת התיקון, ולא לשדר מסר של הקלה.

היו"ר דוד רותם:

אנחנו לא רוצים להקל.

משה מטלון:

לא רוצים להקל.

ישי שרון:

זה מה שאני אומר – שבעיניי המסר שצריך לצאת מפה אינו מסר של הקלה, גם אם זה לא מסר של החמרה. בגלל זה אנחנו לא מתנגדים לעונש של שלוש שנות מאסר.

היו"ר דוד רותם:

טוב. יש מישהו שמתנגד לשלוש שנות מאסר? לשכת עורכי הדין? אין כאן איש מלשכת עורכי הדין? לא הגיעו. טוב, אז הם בטח מסכימים.

מישהו רוצה להעיר על העניין? משרד הרווחה?

ברכה וייס:

לא בעניין הזה.
היו"ר דוד רותם:

אוקי. נעבור לסעיף קטן (ב).

אפרת חקאק:

סעיף קטן (ב) – מדובר בעבירה הבסיסית של הפקרה. איחדנו את היסודות העובדתיים בסעיף הקיים. אני אקרא את הסעיף: "נוהג רכב המעורב בתאונה שבה נפגע אדם, ולא עצר במקום התאונה, או קרוב לו ככל האפשר, כדי לעמוד על תוצאות התאונה, או עצר כאמור ולא הזעיק עזרה, דינו – מאסר שבע שנים".

 גם פה יש שאלה של "הזעיק עזרה", או "הגיש עזרה".

היו"ר דוד רותם:

"הזעיק", אחר כך נגיע לסעיף קטן (ה).

רבותי, מישהו רוצה להעיר על הסעיף הזה? אין הערות.

תודה, סעיף קטן (ב) אושר.

אפרת חקאק:

בסעיף הבא מוצע לקבוע עבירת הפקרה בנסיבות מחמירות. אני אקרא את סעיף קטן (ג):  "נוהג רכב המעורב בתאונה שבה נגרמה לאדם חבלה חמורה או שבה נהרג אדם, ולא עצר או לא הזעיק עזרה כאמור בסעיף קטן (ב), דינו – מאסר 14 שנים. הערה אחת – אם, כפי שעשינו, בקריאה הראשונה, הוועדה תחליט להחמיר את העונש יותר מ-10 שנים, אז נצטרך לעשות תיקון עקיף של חוק בתי המשפט כפי שעשינו- - -

היו"ר דוד רותם:

כן, שזה יהיה דיון בדן יחיד.

אפרת חקאק:

שזה יהיה דיון בדן יחיד במחוזי.

ישי שרון:

כפי שהבענו את דעתנו בנייר העמדה ובדיונים הקודמים, אנחנו מתנגדים להחמרה   ל-14 שנים. דיברנו הרבה על נושא ההרתעה, והשאלה שעומדת לנגד עינינו היא האם קביעת עונש של 9 שנות מאסר, או 14 שנות מאסר, תסייע בצמצום התופעה, בהרתעת הנהגים. אני חושב שהיום יש יותר תשתית מקצועית, בעקבות נייר העמדה של שירות המבחן, לומר שקיים סימן שאלה גדול על ההנחה המקדמית הזו. יש דברים חדשים שלמדתי מנייר העמדה – ידענו שההפקרה מבוצעת ממצב קיצוני של דחק או חוסר אונים, ואולי תסמונת טראומה. אני התעניינתי בהקבלה למצב מלחמה. זה הזכיר לי תקופה ישנה בשירות הצבאי שלא משנה כמה התאמנת וניסית לדמות מצב קיצוני שייראה אמיתי, ברגע האמת התוצאות היו בלתי צפויות ובלתי אחידות. בסיטואציה  אחת יכול להיות שחייל טוב במירכאות היה מתפקד, ובסיטואציה אחרת הוא לא היה מתפקד.

משה מטלון:

אתה מאמין שההשוואה דומה?
ישי שרון:

בהחלט, יש תשתית - - - לעניין הזה.

משה מטלון:

יש גם תשתית מקצועית אחרת - - - בעניין הזה.

היו"ר דוד רותם:

חבר הכנסת משה מטלון.

ישי שרון:

לא ראיתי תשתית מקצועית אחרת- - -

היו"ר דוד רותם:

חבר הכנסת משה מטלון, זה תפקיד הסנגור.

ישי שרון:

אני חושב ששירות המבחן הוא המסגרת הטיפולית המרכזית, אם לא היחידה, שמטפלת בנושא. נראה ששאלת ההרתעה לא שנויה במחלוקת גם בגלגולים קודמים בוועדת שרים לחקיקה וגם גורמים מקצועיים נוספים ממשרדים אחרים הביעו דעה דומה. גם נהגים שמפקירים היום, אני לא בטוח שהם חושבים על 9 שנים או 14 שנים. יכול להיות שחלקם חושבים שיטילו עליהם 20 שנות מאסר.

היו"ר דוד רותם:

לא, רובם רעבים אז הם הולכים למסעדה.

ישי שרון:

כאן לא נעוץ המסמר, לדעתי. השאלה המעניינת היא בנושא ההלימה. המחוקק יכול לחשוב: האם חומרת העונש הזה, והמסר שאני רוצה להביע, הולמים את חומרת העבירה?

היו"ר דוד רותם:

עורך הדין ישי שרון, אם אנחנו מדברים על הלימה, תאמין לי הייתי עולה מעל 14 שנים. משום שאנחנו גם צריכים להסתכל על ההיבט המוסרי – אדם נוסע, פוגע במישהו ומה עובר לו בראש? יש שתי אפשרויות – או שהאיש הזה ימות, או שאני אברח ולא יתפסו אותי. זה מגיע למצב שראינו בטלוויזיה שמחנים אוטו פגוע, משאירים תינוקת ובורחים מהארץ. זה לא יכול להיות. אנחנו צריכים להסתכל בהלימה על הרתעת הרבים, המוסריות ועל איזו חברה אנו רוצים להיות.

ישי שרון:

בעניין הזה, אם יש נקודה שבה הנימוקים משכנעים, זה בסיטואציה שעליה דיברנו בנייר העמדה, שיש קשר בין מעשה ההפקרה לבין המוות, או להחמרה בחבלה.

היו"ר דוד רותם:

איך מוכיחים שאילו הייתי מזעיק עזרה הוא היה ניצל, ומכיוון שלא הזעקתי    עזרה- - -?

ישי שרון:

הוכחת קשר סיבתי זה דבר שעושים יום ביומו- - -

היו"ר דוד רותם:

לא, קשר סיבתי אינו יסוד - - -. אני מדבר על תוצאה.

יעקב אדלר:

זה תוצאתי.

היו"ר דוד רותם:

אני לא יודע אם כתוצאה  מהזעקת עזרה, זה היה עוזר או לא.  אתה אדם מוסרי? אתה אדם שחי בחברה? תעצור, תזעיק עזרה. לדוגמא, אתה רוכב על האופניים ורואה בצד השני של הכביש תאונת דרכים ונפגע בה אדם – אילו היה בכוחי הייתי מטיל עליך מאסר אם לא תזעיק עזרה.

ישי שרון:

אני רק אסיים את דבריי. אני חלוק עליך בנושא הזה. בסיטואציה שבה אין קשר סיבתי ויכול להיות שאין אשמה בגרימת התאונה, במצב שהנהג רק מעורב בתאונה ולא אשם בה. בהשוואה לעבירות אחרות בחוק העונשין ובספר החוקים, אני חושב ש-14 שנות מאסר זה עונש קיצוני מאד. גם בהשוואה למשפט המשווה – ואני לא רוצה להיות דומה בכל דבר ויש לנו ערכים משלנו כמדינה יהודית ודמוקרטית – אין שם רמות ענישה כאלה.

בסופו של דבר אני חושב, שכדי להשיג הבעת מסר בראייתנו את העניין כחמור, קמפיין חינוכי כדוגמת ראיון עם חבר הכנסת זאב בילסקי, או תמונה של אמיר בלחסן, יועיל פי 100 מ-10 גזרי דין שבהם יטילו 5 ו-6 שנות מאסר. אגב, באנגליה קמפיין כזה נחל הצלחה, לפי המחקרים שנעשו.

כאשר אני מסתכל על רמת הענישה בעבירות אחרות – ובכדי לסבר את האוזן אומר שהיתה ועדה שעסקה בעבירות ההמתה – שבראשה עמד פרופסור קרמניצר, והיו בה נציגים מהסנגוריה, מייעוץ וחקיקה ומהפרקליטות – הוחלט לפצל את עבירת ההריגה לעבירה       של - - - והמתה בקלות דעת. העונש המומלץ על עבירת הריגה בקלות דעת הוא 9 שנות מאסר. זה נראה אנומלי שבגין העבירה העיקרית יהיה עונש של 9 שנות מאסר, ועל העבירה הנלווית, שהיא חמורה ובזויה, יהיה עונש של 14 שנות מאסר.

זאב בילסקי:

אדוני היושב ראש, ידידיי הנכבדים, אני בעסק הזה מהמקרה של אמיר בלחסן. למדתי הרבה על תאונות של פגע וברח, וניסיתי ללכת לכיוון שאתה וחבריך מעלים, והם אומרים: אין פה כוונה, אלה אנשים נורמטיביים. אתה מטיל עול על החברה, בתי הסוהר ומשפחותיהם. אתה הורס אותם.

דבר שני, דיברת על הלומי קרב ועל הבלבול. גם את זה בדקתי, ובכל המקרים יש תחכום של האנשים מהרגע הראשון. נלך למקרה האחרון של לי זיתוני. אתה יודע איזה תחכום היה פה? תשאל את המשטרה. אם הם היו פחות מתוחכמים, היו תופסים אותם בשדה התעופה. אתה לא יודע מה הם עשו: ללכת, לארוז מזוודות, לקחת משפחות, לנסוע לשדה ואין לו כרטיסים לפריז. אומר: לאיפה יש לך? אומרת: ז'נבה. תן לי ז'נבה וניסע משם לפריז. עוד לא הגיע לשם וכבר התארגן לגבי הסגרה, מהן זכויותיו. זה הלום קרב? זה אדם שלא מבין מה הוא עושה?

החבר'ה של אמיר בלחסן – אגב הם יושבים בבית הסוהר רק על ההפקרה. אם הם היו עומדים, לא היה קורה להם דבר. הבוחן המשטרתי הסיק שהוא לא יכול היה למנוע את התאונה וזה קורה ואנו מכירים בזה. איך יכולים האנשים האלה - - - דווקא במקרה של לי זיתוני היו הרבה אנשים, ולצערנו לא היה מה לעשות. במקרה של אמיר בלחסן, כפי שאמר היושב ראש, איש לא ידע כמה זמן הוא שכב עם הקורקינט. הייתי בביתו. אני מציע לכל מי שרוצה, לנסוע לבתיהם של אמיר בלחסן ושחר גרינשפן ולראות ילדים בני 12 ששוכבים כצמח והאבא צריך לקחת אותם, כי לרשויות נדרש זמן לתת אישור למעלית.

מה אני רוצה לעשות? יש חינוך, אכיפה וחקיקה ושלושת הדברים הללו חשובים וחבל שאין עם מי לדבר. אינני חושב שתמונתי יכולה לעזור, אבל תמונותיהם של אמיר בלחסן ושחר גרינשפן יכולות, ושל אחותה יעל שהציפה את העניין בבלוג, בפייסבוק, ולצערי רשויות החקיקה לא עשו דבר עד שהיא התעוררה. זה עסקאות הטיעון שלגביהן יש לי דיבור עם היושב ראש, ואני בטוח שכמו שהוא מקדם את הדברים האלה, נקדם גם את הנושאים האחרים.

לכן אני מבקש שנלך על מסר. השופטים לא עובדים אצלנו, אבל ברגע שיש מסר לציבור, ובמקרה של לי זיתוני, ונניח לשכרות ולפראות ונתייחס להפקרה – האם אתה חושב שעונש של 7 שנים מתאים לחומרת העבירה? יש פה הלימה? אני אומר שאין. השופט צבי גורפינקל הטיל על הפוגעים במיטל אהרונסון 20 שנה. הוא ראה את ההתנהלות העבריינית, ומי האנשים האלה. לכן אמרו בסנגוריה הציבורית שלא אלך לקיצון. אני לא הולך לקיצון, אני הולך למסר. כאשר השופט ידון במקרים, הוא יחליט עם אילו מקרים להחמיר ועם אילו פחות.

לסיום, יש מאות מקרים בשנה של פגע וברח – תשאל את משטרת ישראל. אנשים מסתלקים מהתאונה. המסר שנוציא מכאן הוא סוף להפקרת אנשים המתבוססים בדמם. ידע אדם שבנוסף לכל מה שאמרתי לפני כן, הוא יעמוד לדין ועונשו יהיה חמור, שזה יהלום את חומרת המעשה. זה ביהדות, באנושיות וזה גם חוק שיצא מכנסת ישראל.

היו"ר דוד רותם:

תודה. משרד הרווחה.

ברכה וייס:

השאלה המוסרית היא כבדת משקל. אולם חשוב להבין שבהיבט המקצועי וההיכרות של שירות המבחן עם סגנונות התגובה השונים, הבעיה הופכת למורכבת יותר. הגשנו מסמך שמתאר זאת באופן רחב, אבל חשוב לי שהמומחית לנושא – הגברת אתי סגל, תרחיב על העניין.

אתי סגל:

אני עובדת כשני עשורים עם נהגים פוגעים ופגשתי רבים כאלה- - -

היו"ר דוד רותם:

במסגרת היותך- - -

אתי סגל:

במסגרת היותי קצינת מבחן למבוגרים במחוז תל אביב. היום מפקחת מעצרים מחוזית ומדריכת עובדים. פגשתי נהגים רבים וגם נהגים שהפקירו. לנו חשוב לצרף את המקצועי, מבחינה טיפולית, לדיון בוועדה בכדי להביא את החוויה שאנו פוגשים בשטח. אין ויכוח על חומרת העבירה, הפגם המוסרי ושהעבירה מעוררת שאט נפש. כך שאנו שותפים לתחושה הקשה שהמפגש הזה מעורר ולמסר שצריך לצאת.

לנו חשוב להמחיש לחברים בוועדה את ההפרדה המלאכותית הקיימת בחלק מהמקרים. כאשר אופי ההפקרה טומן בחובו אלמנטים עבריינים נוספים כמו בריחה והסתרת הרכב, לקחת למוסך, בידוי ראיות ועבירות אחרות – אין ספק שלהפקרה מתלוות עבירות נוספות שמחמירות וצריכות להחמיר את היחס.

אבל פגשתי לא מעט נהגים, בעיקר צעירים, בני 20-25, שאני חושבת שהחוסן שלהם להתמודד עם טראומה ומצב כאוטי קשה בגיל צעיר יחסית, אינו דומה למבוגר שעבר כמה דברים בחייו, כולל שירות בצבא. ראיתי הפקרות של לרוץ הביתה ולקרוא להורים, או לרוץ ולהתקשר כעבור שעתיים. לא כל הפקרה היא באותו סגנון.

כל הפקרה חמורה דורשת תגובה מחמירה. אבל חשבתי שלפני שמחליטים על רף וגובה ההחמרה, ניקח בחשבון שאנו יכולים לשלוח למאסר ארוך צעיר – לדוגמא בן 19 או 20, חייל ביחידה מצטיינת, בחור נורמטיבי, הבן של כולנו – שהיה במצב של הפעלת שיקול דעת מצומצם.

היו"ר דוד רותם:

זה הבן של כולנו, שנתנו לו שעה קודם את מפתחות כלי הרצח. אז אם כך גם אותנו צריך להכניס לכלא.

אתי סגל:

שלא ישתמע מדבריי שבגלל שמדובר בצעיר הוא פטור. אולם אני לא חושבת שנהג צעיר שנקלע לסיטואציה קשה רגשית, מפעיל שיקול דעת שאם זה 14 שנים הוא לא יעצור, ואם מדובר ב-9 שנים, או 3 שנים הוא יעצור. אם הוא היה יכול להפעיל שיקול דעת הוא לא היה בורח.

בפעמים רבות, וכך הם מספרים ומתייסרים, הם לא חשבו. האנשים האלה לא חושבים שלא ימצאו אותם. רובם – זה לא המקרה של לי זיתוני שאנשים בורחים לחוץ לארץ – נתפסים אחרי יומיים, או מסגירים את עצמם, או המשטרה מגיעה אליהם בתוך שעות.

זאב בילסקי:

רובם מסגירים את עצמם כיוון שהם התייעצו. יש משטרה מצוינת והם יודעים שזה עניין של זמן. אילו ידעו שאיש לא יתפוס אותם לעולם- - -
אתי סגל:

אבל הם מתעשתים – יש משהו בלהגיע הביתה, ההורים רואים אותך, עוברות כמה שעות ואתה קולט מה קרה. חלק גדול מהאנשים מתקשרים לעורך דין. חלקם אובדי עצות. חלקם לא מנוסים ולא יודעים. יש בהלה עצומה. יתרה מכך – יכול להיות שרף ענישה גבוה, אם יקבע, עלול להשיג מצב שלאחר ההפקרה, הנהג יפחד יותר להסגיר את עצמו.

לנו חשוב לסמן את טווח ההפקרות, ולקחת בחשבון נזקים שיכולים להיגרם משליחת צעירים נורמטיביים לשנים ארוכות בכלא, הטומנת בחובה מפגש אינטנסיבי עם אוכלוסייה עבריינית שאינם חלק ממנה- - -

היו"ר דוד רותם:

אל תטעי, הם עבריינים. זה הוויכוח התמידי עם העובדים הסוציאליים והקצינים שלכם. אתם מנסים לייפות את העניין – הוא לא חשב, הוא לא עשה. זה עבריין שפגע וברח. אל תציגו אותו כשה תמים.

אתי סגל:

אני לא אמרתי שה תמים, אולם אנחנו מבחינים בין אדם שעבר עבירה, אפילו עבירה קשה, לבין עבריין שהעבריינות זה משהו מושרש וחוזר על עצמו. הרבה אנשים כשלו בעבירה והם אינם עבריינים מבחינת תפיסת עולם, ערכים, עמדה כלפי חוק. יש עבירות שהן תוצאה של מצב, של משבר נקודתי. - - - ההפקרה היא עבירה מאד קשה.

משה מטלון:

הפקרה זו עבירה. תחשבי- - - על זה אנחנו מדברים.

אתי סגל:

בהחלט. זו לא רק עבירה. היא קשה ולא מוסרית.

משה מטלון:

אז חייב לצאת מפה מסר מאד משמעותי בנושא ההפקרה.

אתי סגל:

השאלה אם זה חייב להיות - - - עונש כל כך גבוה.

היו"ר דוד רותם:

מכיוון שהעונש הזה אינו עונש חובה.

אתי סגל:

זה נכון.

אתי סגל:

עונש מקסימום.

היו"ר דוד רותם:

זה עונש מקסימום. ומכיוון שאנחנו יודעים שאתם תגנו עליו, והסנגוריה תשלח- - -

אתי סגל:

לא תמיד.
היו"ר דוד רותם:

 לא תמיד. אבל ברוב המקרים כשהבחור ברח מכיוון שלא לקח בחשבון, ולא שקל והיה בטראומה ובפוסט טראומה, אני סומך על חוות דעתכם – אתם תשכנעו את השופט. אני רוצה שהשופטים ידעו מה אני חושב על העניין, ולא מה אתם חושבים.

דן שני:

אין ויכוח שחמורה ככל שתהיה עבירת ההפקרה, תמיד יכולות להיות נסיבות חמורות יותר ופחות, וזה תפקידו של השופט לאזן ולבודד מהמקרים החמורים יותר את המקרים החמורים פחות.

אנו תומכים בענישה מרתיעה של 14 שנות מאסר במקרים החמורים והמאוזנים, כי קבעו זאת רק למקרה של חבלה חמורה או מוות, ולא בכל הפקרה. החשיבות היא להתמודד עם האנשים הבלתי מוסריים, ועם האנשים המוסריים המצויים בסערת רגשות ומתחוללת בקרבם דילמה. לגבי אותם אנשים – חובה שהדילמה תהיה וקטור חזק שירתיע אותם מלברוח מזירת התאונה, ושידעו שהם צפויים לעונש מרתיע.

היו"ר דוד רותם:

תאונה שבה נגרמה חבלה חמורה, או כשאדם נהרג, הבום הוא כזה בום. זו לא שריטה באוטו. זה מעיר אדם כמעט מת.

קריאות:

להיפך.

חוה ראובני:

אני תומכת בענישה מחמירה בגלל המסר החשוב שצריך להוציא מפה. יחד עם זה אני מבקשת להפנות את תשומת הלב לכך שהנאשם שלנו הוא לאו דווקא זה שגרם לתאונה. אנו מדברים על נוהג רכב "המעורב בתאונה". יכול להיות שהוא קורבן תאונה בעצמו, במקרה של תאונת שרשרת. יכול להיות שהנפגע שמופקר, גרם לתאונה. אנו נמצאים במצב שלפעמים גרם, לפעמים לא גרם. הוא מעורב. לא לערבב בין האשמה בגרימת התאונה, לבין האשמה בהפקרה.

אפרת חקאק:

אבל עדיין, לפי הסעיף הזה, תהיה לו מודעות לתאונה החמורה.

חוה ראובני:

בוודאי. דובר כאן שהוא גרם לתאונה וגם הפקיר, אז הוא לאו דווקא גרם. לפעמים הוא נפגע, או צד שלישי כלשהוא- - -

יפעת רווה:

על הגרימה - - - עונש בנפרד.
היו"ר דוד רותם:

כשמדובר בצד שלישי או בנפגע, כל הטראומות לא קיימות.

 חוה ראובני:

בוודאי שקיים. להיות מעורב בתאונה- - -

היו"ר דוד רותם:

נסעתי בכביש. מאחוריי מישהו נסע כמו מטורף, נתקע בי ודחף אותי לרכב לפניי. יצאתי מהאוטו וצעקתי על הנהג שפגע בי שייתן פרטים, כי הוא גרם נזק. מה הבעיה להתקשר?

חוה ראובני:

.

אני לא אומרת שיש בעיה, ואני לא מתנגדת לסעיף, אולם רציתי להפנות את תשומת הלב מבחינה ניסוחית למהות, כשאנו מדברים על מגוון סיטואציות- - -, גורם תאונה שהפקיר, אלא גם, יכול להיות, מעורב בתאונה שלא גרם, שהפקיר.

יפעת רווה:

צודק.

אפרת חקאק:

זה גם קיים היום.

קריאה:

נכון.

נורית גרוסמן:

העניין של עונש מרתיע, ואני חושבת שהאדון צודק כשהוא אמר: זה נראה עונש גדול לעומת העונש הקיים, וזה חלק מהבעיה. יחד עם החינוך, עונש מרתיע לא נמצא כמעט בארץ. הלוואי שכן. עמותת "אנשים באדום" מורכבת בעיקר ממשפחות שכולות, ואחד הדברים שאנו עושים הוא ליווי משפחות שכולות לבתי משפט. אני רוצה להבליט את מה שחבר הכנסת זאב בילסקי אמר – האם אתם חושבים על הקורבן והמשפחה? אני שומעת שופטים – המת מת, מה אפשר לעשות? אבל צריך לדאוג לשיקום למבצע העבירה. מה עם השיקום של המשפחה השכולה?

היו"ר דוד רותם:

אנו לא עוסקים עכשיו בשיקום.

 נורית גרוסמן:

אוקי. אני רוצה להסביר – לפני יומיים מישהו פגע בעוצמה ברכב של הדוברת של עמותת "אנשים באדום", והיא בטראומה. גם נהג ששתה, התעסק בסמים, אי אפשר להגיד שהוא לא יודע שהוא יכול לסכן חיי אנשים. כפי שנאמר כאן – הוא לא נורמטיבי. והמסר צריך להיות ברור, כי בארצות שקיים בהן עונש מרתיע – זה משפיע. אני מכירה את המצב באנגליה, אני משם. ההתקדמות בעניין הבטיחות בדרכים נבעה, רבות, מעונש מרתיע.

חבר הכנסת נתן את הדוגמאות של הילדים. אני חושבת שרק זה צריך לשכנע אותנו שעונש מרתיע חייב להיות.

משה מטלון:  

חבר הכנסת דוד רותם, אפשר?

היו"ר דוד רותם:

כן, בבקשה אדוני.

משה מטלון:  

אני מחזיק מכתב שכתבה הגברת מלי יזדי, שנפגעה ונותרה נכה לכל ימי חייה. המכתב התפרסם, ועמותת "אור ירוק" ביקשה שאקרא אותו. אני מבקש להמחיש את התחושות בנושא הזה.

"ברגע ששמעתי על התאונה של לי זיתוני, זכרה לברכה, חזרתי שלוש שנים אחורה, לאותו לילה מקולל – 17/10/2008. לאותו מעבר חצייה ארור, למפלצת השחורה, לפנסים המסנוורים. לפחד, לבהלה, לשניות האחרונות בחייה של מיטל אהרונסון, זכרה לברכה. נפשי לא מצאה מנוח במשך שלושה ימים לפחות. הרצון לשוחח עם אימה של לי זיתוני היה ענק, והצורך לנסות לנחם היה גדול. הרגשתי הזדהות גדולה איתה כאילו איבדתי את מיטל שוב.

השגתי את הטלפון של משפחת זיתוני, דרך עמותת "אור ירוק" שבה אני מתנדבת כחצי שנה. מספר ימים לאחר ההלוויה התקשרתי. ענתה לי אישה שבורה, אישה שחרב עליה כל עולמה, אבל אישה חזקה. המילים שלה היו קשות ולצערי הרב גם מוכרות לי מהעבר. אני, את הבת שלי לא אראה יותר. היא מתחת לאדמה. אני רק רוצה שהם יקבלו את עונשם. שהם לא ימשיכו בחייהם – יצאו, יבלו ולא ישלמו על המוות של לי. אני לא רוצה נקמה, רק צדק. אולי צדק ייתן קצת מנוח לנשמה הפצועה.

בסופה של השיחה ניסיתי לחזק אותה ויצאתי מאד מחוזקת. אני מאד מקווה שהם יגיעו לארץ, בדרך זו או אחרת, והם יעמדו למשפט ויקבלו את עונשם. אני מאמינה שריבוי תאונות פגע וברח מצריך חקיקה חדשה, שמעלה את רף הענישה לתופעה המכוערת והבלתי נסבלת הזו.

גם המחוקקים, גם השופטים צריכים להוקיע את התופעה הנבזית הזו, ולהענישם בהתאם".

זה מכתב שנוגע לכולנו ומדבר בעד עצמו. אני מודה לך אדוני היושב ראש על האפשרות לקרוא אותו.

אילן גרודסקי:

אני מבקש לתמוך בהחמרה.

היו"ר דוד רותם:

העונש בסעיף קטן (ג) נשאר כמו בקריאה הראשונה – 14 שנים.

אפרת חקאק:

ההחמרה היא מעונש של 7 או 9 שנות מאסר היום, ל-14 שנות מאסר.

סעיף קטן (ד) – בסעיף מוצע לשמר את העיקרון הקבוע בחוק היום של עונש מזערי, אבל העיקרון מנוסח מחדש. אני אקרא – "הורשע אדם בעבירה לפי סעיפים קטנים (ב) או       (ג)" – לא בעבירת הרשלנות, רק בעבירה הרגילה של הפקרה ועבירה בנסיבות מחמירות –      "יוטל עליו עונש מאסר, אלא אם כן החליט בית המשפט, מטעמים מיוחדים שיירשמו, להקל בעונשו; עונש מאסר כאמור לא יהיה, בהעדר טעמים מיוחדים שיירשמו, כולו על תנאי".

האם הוועדה רוצה להשאיר את הסעיף?

היו"ר דוד רותם:

כן, נשאיר את הסעיף.

דן שני:

במצב הקיים אסור להטיל מאסר על-תנאי, והמשטרה הביעה את רצונה שזה יישאר כך, כי מאסר על-תנאי חסר ערך לחלוטין. זה לא כמו גנב שביכולתו להחליט אם לגנוב או לא. השאלה אם תתרחש עוד תאונה בתקופת התנאי, היא שאלה אקראית לחלוטין.

היו"ר דוד רותם:

סגן ניצב דן שני, תקרא את הסעיף. כתוב "עונש מאסר כאמור לא יהיה, בהעדר טעמים מיוחדים, כולו על תנאי".

דן שני:

בחוק הנוכחי אסור להטיל מאסר על-תנאי בין כעונש יחיד, ובין כעונש נוסף. אנחנו מעדיפים שהשופט לא יוכל להטיל בכלל מאסר על-תנאי, כמו היום. מכיוון שמאסר על-תנאי זו בריחה של בית המשפט מאחריות. אין לכך אפקטיביות בעבירת הפקרה שתלויה רק במזל – אם תהיה תאונה נוספת, או לא, בתקופת התנאי. לכן צריך להשאיר את המצב על כנו.

היו"ר דוד רותם:

לא יהיה מאסר על-תנאי מכיוון שישללו לו את הרישיון לשנים רבות, כך שאין סיכוי שהוא ינהג שוב ויעשה תאונה.

משה מטלון:

גם את זה ראינו. אנשים נוהגים בלי- - -

קריאה: 

- - - בזמן פסילה?

היו"ר דוד רותם:

מה זה? על נהיגה בפסילה הולכים ישר לכלא.

משה מטלון:

רק השבוע נתפס מישהו על ידי אותם שוטרים שפסלו אותו בפעם הקודמת.

היו"ר דוד רותם:

אז מה אתם מבקשים? להוריד- - -

דן שני:

כן, שיהיה כמו במצב הנוכחי. שלא יוטל עונש מאסר על-תנאי על העבירה הזו, בין כעונש יחיד ובין כעונש נוסף. זאת אומרת מאסר בפועל.

היו"ר דוד רותם:

אוקי. אז צריך להוריד את הסיפא "עונש מאסר כאמור לא יהיה, בהעדר טעמים מיוחדים" - - -

אפרת חקאק:

יש הרבה עבירות שאתה יכול לומר עליהן את אותו הדבר. השאלה היא אם אתה רוצה להכניס משהו חדש בעבירה הזו?

דן שני:

זה לא משהו חדש, זה קיים, וטוב שזה קיים. המיוחד בעבירה הזו שההחלטה האם לעבור עבירה בעתיד, או לא לעבור, אינה בשליטת הנאשם, מכיוון שזה תלוי בהתרחשותה, או באי התרחשותה, של עוד תאונה בעתיד. אז התנאי יחול רק אם תתרחש עוד תאונה. זאת אומרת שהתנאי לא יחול. זה רק נותן לשופט מסלול מילוט מחובתו האמיתית להטיל מאסר בפועל במקרים האלה.

יפעת רווה:

  סגן ניצב דן שני, היום בכל המקרים זה מה שקורה בפועל- - -

דן שני:

אנו משתדלים להזכיר לבית המשפט שאין לו את מסלול הבריחה של מאסר על-תנאי בעבירה הזו.

זה מקל וזה הרבה יותר חשוב מאשר עונש המקסימום, כי בסופו של דבר אנו  יוצרים הקלה – רצינו להחמיר ויוצא שהקלנו משמעותית בעבירת ההפקרה. כי אף אחד לא יתייחס לעונש המקסימום, אבל יתחילו להטיל מאסרים על-תנאי.

היו"ר דוד רותם:

סגן ניצב דן שני, איך כתוב היום?

דן שני:

היום כתוב: "לא יוטל מאסר על תנאי, בין כעונש יחיד ובין כעונש נוסף".

אפרת חקאק:

אפשר למחוק את ה"כולו", בסעיף- - -

דן שני:

לא. הניסוח הנוכחי נכון. הוא מונע מהשופט אפשרות לברוח אל מסלול המאסר על-תנאי.

עמי רוטמן:

אפשר להוריד את ה"בהעדר טעמים מיוחדים שיירשמו".

היו"ר דוד רותם:

"הורשע אדם בעבירה לפי סעיפים קטנים (ב) או (ג), יוטל עליו עונש מאסר, אלא אם כן החליט בית המשפט, מטעמים מיוחדים, להקל בעונשו. ובלבד שלא יוטל עליו מאסר על תנאי – בין כעונש יחיד ובין כעונש נוסף, ולא יינתן עליו צו מבחן".

קריאה:

למה כ"נוסף"?

יפעת רווה:

המצב היום הוא שניתן לתת עונשים אחרים, תקן אותי אם אני טועה. זאת אומרת זה לא על-תנאי, אבל זה יכול להיות רק קנס.

ישי שרון: 

זה מתקשר ל- - -בנפרד. האם הוא, למשל, הוענש- - -

קריאה:

אפשר להוסיף קנס. מה זה עונשים אחרים? בסעיף 64א(א) זה מה שכתוב – עם קנס או בלי קנס, ובלבד שלא יוטל עליו - - -

יפעת רווה:

המצב היום עקום קצת.

דן שני:

נכון, אפשר בלי מאסר. אנחנו נקבע אולי מאסר מינימום, אבל- - -

ישי שרון: 

הרי גם בסיטואציות - - -, זאת הפקרה. לפעמים אתה רוצה להטיל עונש מאסר על-תנאי שנוגע לעבירות תעבורה אחרות. עונש המאסר על-תנאי לאו דווקא נוגע ספציפית רק לעבירת ההפקרה.

דן שני:

מדברים על העבירה הזאת.

ישי שרון: 

לא. הוא יכול להיות מועמד לדין רק על עבירת ההפקרה, ועדיין תרצה להטיל עליו מאסר על-תנאי על נהיגה בפסילה, או עבירות אחרות לפי פקודת התעבורה. אני לא מבין למה למנוע מבית המשפט כלי נוסף של הטלת מאסר על-תנאי.

דן שני:

בגלל שבפועל בתי המשפט יברחו מהחובה שלהם להטיל מאסר.

היו"ר דוד רותם:

עורך הדין ישי שרון, - - - שהוא יושב 14 שנה, לא צריך שיהיה לו על-תנאי.

ישי שרון: 

אנחנו דווקא מדברים על סיטואציות פחות חמורות. נראה לי שזה גם מה שיותר מטריד את- - -

זאב בילסקי:

אגב סגן ניצב דן שני, משרד המשפטים מתנגד טוטאלית לעונשי מינימום. אז אל תזכיר את זה, כי אחרת מה שיעשו לי, יעשו גם לך.

אפרת חקאק:

בדיון הקודם הבנתי שיש היום מאסר מינימום בסעיף הזה.

  דן שני:

במצב הנוכחי אין מאסר- - -

יפעת רווה:

בואו נדייק - יש מאסר חובה, ונאמר שלא יוטל עונש מאסר על-תנאי. המצב היום קצת עקום, כי אסור להטיל מאסר על תנאי, אבל מותר להטיל קנס.

אפרת חקאק:

אז אין חובת מאסר היום.

דן שני:

במצב הנוכחי אין מאסר מינימום.

היו"ר דוד רותם:

אין חובת מאסר.

ישי שרון: 

למה? יש חובת מאסר.

היו"ר דוד רותם:

אין חובת מאסר.

דן שני:

במצב המוצע.

אפרת חקאק:

בדיון הקודם אמרנו שיש היום חובת מאסר.

דן שני:

בדין המוצע יש חובת מינימום. בדין הקיים אין מאסר מינימום.

יפעת רווה:

לא בדיוק. היום אסור להטיל מאסר על-תנאי בלבד.
היו"ר דוד רותם:

רבותי, אין בעיה. אם השופט שמע את התיק והגיע למסקנה שהוא רוצה להטיל רק קנס – יטיל רק קנס. יש ערכאת ערעור. אגרות בערעורים פליליים לא עולות כסף. אני מניח ששופטים לא יטילו רק קנס בעבירות החמורות.

דן שני:

נכון, זה המצב וטוב שכך.

אפרת חקאק:

אוקי, אז בסעיף הזה נשאיר את המצב הקיים. אולי ננסח זאת מחדש עם הנסחית, אבל מה שנגיד זה – אין מאסר חובה, יש אפשרות להטיל מאסר או קנס, אבל אי אפשר להטיל רק מאסר על-תנאי.

יפעת רווה:
כן, צריך למחוק את המילים "בהעדר טעמים מיוחדים שיירשמו".

דן שני:
רק או גם? אנחנו מבקשים שלא יהיה בכלל מאסר על תנאי. לא רק - - - עונש נוסף.

היו"ר דוד רותם:

יהיה כתוב – "ובלבד שלא יוטל עליו מאסר על-תנאי בין כעונש יחיד ובין כעונש נוסף".

יפעת רווה:
גם לא חלקית?

דן שני:
זה יזיק - - -

יפעת רווה:
גם לא חלקית, סגן ניצב דן שני?

דן שני:
גם לא כנוסף. - - - יזיק וזה יגרום בריחה. אם יתנו לו יום אחד בפועל ואת היתר על-תנאי.

היו"ר דוד רותם:

לא. לא יהיה על-תנאי.

אפרת חקאק:

לא יהיה על-תנאי, אבל זה לא עונש מאסר חובה.

היו"ר דוד רותם:

זה לא עונש חובה, אין עונשי חובה.

אפרת חקאק:

אז הנוסח המוצע לא נכון, כי בנוסח המוצע כתבנו "יוטל עליו עונש מאסר", ואת זה הוועדה לא רוצה. היא רוצה להגיד – או מאסר או קנס.

יפעת רווה:
לא.

היו"ר דוד רותם:

לא.

יפעת רווה:
זה כתוב היום ככלל, "אלא אם כן החליט בית המשפט, מטעמים מיוחדים שיירשמו, להקל בעונשו". הסיפא מדברת על המאסר על-תנאי.

היו"ר דוד רותם:

נכון. ואז הוספתי - - -

אפרת חקאק:

לא, אבל הרישא זה הנוסח- - -
היו"ר דוד רותם:

זה נוסח מוצע – "יוטל עליו עונש מאסר".

אפרת חקאק:

זה הנוסח היום למאסר חובה.

היו"ר דוד רותם:

אם הוא מטיל עליו עונש מאסר- - -

יפעת רווה:
אני לא מכירה מקום אחר עם מאסר חובה חוץ מרצח, פרט לעבירת ההפקרה.

דן שני:
לא, אבל זה לא - - - בנקודת זמן.

היו"ר דוד רותם:

אם אתה מטיל עליו עונש מאסר, זה מאסר בפועל, ואתה לא יכול להטיל מאסר על-תנאי.

אפרת חקאק:

אבל אתה לא חייב להטיל עליו עונש מאסר- - -

אפרת חקאק:

כתוב – "אלא אם כן החליט בית המשפט להקל בעונשו". הוא לא חייב להטיל עליו מאסר.

אפרת חקאק:

לא, אבל כאשר אנחנו - - - את זה ככה, מה שהמחוקק אומר לשופט במצב הרגיל – אתה חייב לתת עונש מאסר.

היו"ר דוד רותם:

כן, זה מה שאני רוצה.

קריאה:

בפועל.

אפרת חקאק:

בפועל, זה שונה מהמצב הקיים.

דן שני:
וניתן בנימוקים מיוחדים לא להטיל.

אפרת חקאק:

לא, זה לא מה שיש - - -, אבל זה שונה מהמצב הקיים.

היו"ר דוד רותם:

נכון, אני רוצה להגיד לשופט – שלח אותו למאסר. לא שיקום ולא סיפורים.

היו"ר דוד רותם:

נעבור לסעיף קטן (ה).

אפרת חקאק:

סעיף קטן (ה) – אנו חוזרים לשאלה של "הזעיק עזרה", או "הגיש עזרה". בנוסח המוצע כתבנו – "בסעיף זה ובסעיף 64א1, "הזעיק עזרה" – הגיש עזרה מתאימה בהתאם לנסיבות המקרה ולמקום התאונה, ובכלל זה, בהתאם לנסיבות המקרה, הזעיק את גופי ההצלה המקצועיים הנחוצים למקום התאונה, המתין ליד הנפגע עד להגעתם, דאג למניעת כל נזק נוסף לנפגע ככל יכולתו והגיש לנפגע עזרה ראשונה אם ביכולתו להגישה על פי הכשרתו".
הכנסנו לכל מקום את – "נסיבות המקרה", "לפי הכשרתו". שיהיה ברור שלא צריך להזיז אותו, אם הוא לא יודע מה הוא עושה.

היו"ר דוד רותם:

אלא אם כן הוא רופא.

משה מטלון:

או חובש.

יפעת רווה:
אז כתוב "לפי הכשרתו".

יעקב אדלר:

אלא אם יש סכנה נוספת לאותו פצוע – אם הוא שוכב בכביש ועוברות מכוניות- - -

היו"ר דוד רותם:

כתוב – "המתין ליד הנפגע, דאג למניעת כל נזק נוסף".

יעקב אדלר:

כל "נזק נוסף" זה מספיק.

היו"ר דוד רותם:

הוא יכול להחנות את רכבו ולחסום.

אפרת חקאק:

אני רוצה להעיר שבנוסח שהצעתי יש משהו מסורבל כי אנחנו כותבים – "הזעיק עזרה" ובהגדרה "הגיש עזרה".

היו"ר דוד רותם:

לא, אנחנו כותבים – "הזעיק עזרה", ואנחנו כותבים – "הזעיק את גופי ההצלה המקצועיים". אנחנו מדברים על שניהם.

זאב בילסקי:

אבל המילים "בהתאם לנסיבות" הן הקובעות, כי לא ניתן לחזות את כל המקרים והוא צריך להפעיל את השכל הטוב ולעשות מה שצריך.

חוה ראובני:

אולי אפשר - - - לסעיפים (א), (ב) ו-(ג), לא להגיד "הזעיק עזרה", אלא "הושיט עזרה", ואז המונח "הושיט עזרה" יכלול גם הגיש וגם הזעיק.

יפעת רווה:
זה מטעה, כי אנשים יחשבו שהם צריכים להושיט ממש---

היו"ר דוד רותם:

תהיה לי בעיה עם מה זה "להושיט"?

חיים אמיגה:

הבנו שמטרת הצעת החוק אינה רק הגשת עזרה, אלא לקיחת אחריות של המעורב בתאונה, והניסוח של סעיף קטן (ה) נותן זרקור רק לגבי הגשת העזרה.

היו"ר דוד רותם:

האם התכוונתם שכאשר יגיע שוטר, הוא יגיד לו: אני מודה באשמה?

חיים אמיגה:

לא מודה באשמה, אבל שידווח על מעורבותו בתאונה.

היו"ר דוד רותם:

הוא לא צריך לדווח על מעורבותו בתאונה.

חיים אמיגה:

למה לא?

היו"ר דוד רותם:

חזקת החפות וזכות השתיקה קיימות. אם המשרד לביטחון הפנים לא מכיר בזה, כדאי שהוא יבין זאת.

דן שני:
אולי הכוונה להמתין לשוטר, ולא רק לאמבולנס?

היו"ר דוד רותם:

הוא לא צריך להמתין לשוטר, אלא להזעיק עזרה. אם האמבולנס הושיט עזרה והציל אותו, וההוא ברח – שהמשטרה תחפש אותו.

אפרת חקאק:

בשביל זה יש תקנות, וניתן להעמידו לדין לפיהן. זו לא עבירת ההפקרה. עבירת ההפקרה - - - להגן על ערך מוגן ומסוים.

חוה ראובני:

יש חובות ותקנות. תקנה 144 - - -

יפעת רווה:
מדובר בשני דברים שונים, מר חיים אמיגה.

ישי שרון:

האם חסמנו אפשרות מבית המשפט להטיל מאסר על-תנאי בכל סיטואציה?

היו"ר דוד רותם:

בעבירת הפקרה. זה המצב הקיים היום.

ישי שרון:

זה נראה לי מוזר.

אפרת חקאק:

זה חריג.

היו"ר דוד רותם:

הוא לא חייב לשלוח אותו למאסר ארוך. ניתן לשלוח לשעה מאסר, או לא לאסור כלל.

קריאה:

זה לא חל בלי רשלנות.

ישי שרון:

ומה עם צו מבחן?

היו"ר דוד רותם:

לא רוצה צו מבחן.

ישי שרון:

זה נראה יותר מוזר, כי יש מצבים שנרצה - - - שהליך טיפולי בפיקוח של שירות מבחן. אבל לחסום את האפשרות - - -

היו"ר דוד רותם:

גם היום האפשרות חסומה.

אתי סגל:

אי אפשר לתת מעצר בפועל וצו מבחן בו-זמנית. ביקשנו - - - יהיו נסיבות מיוחדות. נניח שבית המשפט יבחר בעונש מאסר שניתן לרצותו בעבודות שירות, שיהיה אפשר לצרף צו מבחן.

יפעת רווה:
צריך שהניסוח לא ימנע את זה.

היו"ר דוד רותם:

הניסוח לא מונע זאת. נאמר – "לא ייתן מאסר על-תנאי".

אפרת חקאק:

אולי כדאי לחזור לניסוח  שהיה עד היום?

בסעיף קטן (ד) יהיה הנוסח המקורי הקיים היום בחוק, ולא נשנה.

אני מבקשת לעבור על התיקונים העקיפים שצריך לעשות בסעיף 62(7) וגם הצעה לתיקון התקנות. חשוב שאם יש את עבירת ההפקרה בסעיף 64א, לא תהיה חפיפה עם עבירות אחרות שעונשן נמוך – שנתיים מאסר בדרך כלל.

יפעת רווה:
זה בתקנות.

היו"ר דוד רותם:

כן. לכן אני רוצה שמשרד התחבורה יתחייב לתקן את התקנות, ושיוצאו הנחיות עד לתיקון התקנות.

חוה ראובני:

משרד התחבורה לא יכול לתקן הנחיות אכיפה. אנו מסכימים שנוסח התקנות צריך להיות מותאם לנוסח החקיקה. בעניין זה נעבוד בשיתוף פעולה עם המשטרה בכדי לוודא שלא נשמיט או נשנה דברים שישאירו חסרים.

דן שני:
מרבית התיקונים שהוצעו בניסוח הנלווה, אמנם הוא לא מחייב את הוועדה כי זה תקנות, אבל הם מקובלים על המשטרה ומשרד התחבורה, ושיתפנו את היועצת המשפטית של הוועדה. יש ניואנסים קטנים שנפתור. אילו הניסוחים המוצעים, וברגע שיתקבל התיקון הנוכחי ננהג לפיו.

היו"ר דוד רותם:

ובינתיים תוציאו הנחיות?

דן שני:
כן, ברגע שהחוק יתקבל.

היו"ר דוד רותם:

מתי ניסוח התקנות יהיה אצלנו?

דן שני:
הניסוח קיים בטיוטה , למעט משהו קטן.

חוה ראובני:

אדוני מבקש שנעדכן את הוועדה כשאנו מגישים נוסח תקנות לוועדת הכלכלה?

היו"ר דוד רותם:

לפעמים בכדי לוודא שהגישו לי את התקנות, אני מעכב את אישור החוק.

יפעת רווה:
זו הצעה פרטית.

היו"ר דוד רותם:

אז מה אם זו הצעה פרטית? הממשלה לא רוצה אותה?

יפעת רווה:
הממשלה רוצה אותה.

היו"ר דוד רותם:

בהצעות ממשלתיות אני לא דן עד שאין תקנות.

חוה ראובני:

אני מקווה שבתוך חודש ימים, אם מביאים בחשבון את מיעוט ימי העבודה שבדרך, אעדכן את הוועדה בדבר הנוסח שנגיש לוועדת הכלכלה.

היו"ר דוד רותם:

יוצא מן הכלל.

אפרת חקאק:

הדבר הכי חשוב בתיקון התקנות הוא למחוק את תקנה 144(2) כיוון שיש חפיפה מלאה בין הסעיף בפקודת התעבורה לבין התקנות. זה מסרבל, ומדגיש לשופט שבתקנות אנחנו מגנים על ערך מוגן שאיננו רוצים להגן עליו.

דבר נוסף, ביקשנו להדגיש בתקנה 144(1) שהערך המוגן הוא למנוע שיבוש חקירה. לכן הצענו להוסיף - - -

יפעת רווה:
בתקנה.
אפרת חקאק:

את התקנה, עד לעריכת דו"ח - - - 

דן שני:
המינוח בעייתי, אבל צריכים לחשוב על דרך אחרת להדגשת הערך הזה. דיברתי עם הבוחנים וזה לא מתאים מבחינה טכנית, כי דו"ח בוחן לוקח יותר זמן מאשר רגעים.

אפרת חקאק:

שיחכה עד שהשוטר מגיע, או מרשה לו לזוז.

יש תיקון עקיף שהצענו לסעיף 62(7). אני יודעת שזה סעיף בעייתי באופן כללי. אנחנו לא רוצים לתקן היום את הסעיף, אבל אנחנו רוצים למנוע חפיפה בין סעיף 62(7), לבין סעיף 64א. לכן הצענו להוריד את המילים "לאדם, או", ואז הסעיף יהיה רלבנטי רק כשיש תאונה לבהמה או לרכב.

יפעת רווה:
אבל זה סעיף של מסירת פרטים.

היו"ר דוד רותם:

כן, זה רק מסירת פרטים.
יפעת רווה:
אבל זה מוריד את זה אם נפגע אדם - - -

אפרת חקאק:

יש את זה בתקנות.

היו"ר דוד רותם:

אבל אם את משאירה את "האדם", אם "נפגע אדם" – יש סעיף חדש שמחייב לעצור.

אפרת חקאק:

ואם זה רק אי מסירת פרטים- - - בתקנות.

יפעת רווה:
לא, את החלק של מסירת הפרטים אני מפספסת. זה כאילו חייב לעצור, לעמוד - - - את הפרטים הוא לא חייב למסור.

היו"ר דוד רותם:

יגיע שוטר, הוא ימסור - - -

יפעת רווה:
לא, זה צריך להיות מעוגן בחוק. אני לא מסכימה איתך. אי אפשר לפספס את הנקודה הזו. זה לא - - -ש"יגיע שוטר".

אפרת חקאק:

אבל זה קיים בתקנות. 

יפעת רווה:
הבנתי. זאת אומרת שזה מכוסה על ידי התקנות. עורכת הדין חוה ראובני, זה מכוסה בעינייך?

חוה ראובני:

זה נמצא - - - תקנה 144. אנחנו נוודא שזה נמצא.

סעיף 62(7) קצת בעייתי. לכאורה חובה לעצור גם אם דורסים חתול.

אפרת חקאק:

אנחנו יודעים שהסעיף בעייתי, אבל היום אנחנו רוצים רק למנוע את החפיפה. מקובל על הוועדה?

היו"ר דוד רותם:

כן. סעיף 64א(1) – "חובת נוסע".

אפרת חקאק:

 בקריאה הראשונה הצענו חובה חדשה – הנוסע ברכב. לפני שנדבר על הפרטים, נעסוק בעניין שלא היה קיים בנוסח שהסנגוריה העירה, והוא שנדרש לחשוב מי מטפל בתיקים האלה – המשטרה או הפרקליטות. היום עבירת ההפקרה ועבירות לפי חוק לא תעמוד על דם רעך מטופלות על ידי הפרקליטות.

היו"ר דוד רותם:

ימשיכו להיות מטופלות - - -

ישי שרון:

שיהיה ברור - אין לנו עמדה בנושא - - -

היו"ר דוד רותם:

הפרקליטות הודיעה לי שהיא מסכימה ותמשיך לטפל בהם.

אפרת חקאק:

נעשה טיפול עקיף לחוק סדר הדין הפלילי, כדי שכל הסעיף יהיה בטיפול הפרקליטות.

היו"ר דוד רותם:

אבל עם דן יחיד. גם אם זה הולך לבית-משפט מחוזי, זה דן יחיד.

אפרת חקאק:

נבדוק. אם זה רלבנטי נעשה גם תיקון עקיף שיהיה דן יחיד.

הוספת סעיף 64א1 – "נוסע ברכב המעורב בתאונה שבה נפגע אדם, חייב", בקריאה  הראשונה כתבנו "להזעיק עזרה" וניתן לצמצם זאת להתקשרות לגופי ההצלה, כי אנחנו לא רוצים להפנות להגדרה הכוללת של "להזעיק עזרה" שכתבנו בסעיף הקודם.

יפעת רווה:
כן, יש לו יכולת פיזית רק להתקשר.

אפרת חקאק:

החובה על הנוסע  היא רק להתקשר. אין לו אפשרות לעצור, או להמתין.

האם זה מקובל על הוועדה?

היו"ר דוד רותם:

כן.

אפרת חקאק:

"להתקשר לגופי ההצלה המתאימים בהקדם האפשרי בנסיבות העניין", משמע שאם הוא מרגיש מאוים, אז "בהקדם האפשרי" זה רק כשהוא מגיע הביתה. "אלא אם כן נוהג הרכב עצר והזעיק עזרה כאמור בסעיף 64א(ב); העובר על הוראה זו, דינו", ובקריאה הראשונה אמרנו "מחצית העונש הקבוע בסעיף 64א (ב) או (ג), לפי העניין". דהיינו, מקסימום 3.5 או 7 שנים.

מכיוון שזו חובה חדשה, אנו צריכים להיזהר במה שנקבע בסעיף הזה. לכן יש כמה שאלות: ראשית, רמת הענישה – מה רמת הענישה המתאימה. שנית, יש אפשרות לצמצם את החובה החדשה בתנאים ובסייגים. הצענו כמה אפשרויות לתנאים. התנאי הראשון האפשרי הוא להחריג את החובה החדשה רק בתאונה שבה נגרמה לאדם חבלה חמורה או שנהרג.

היו"ר דוד רותם:

אי אפשר לדעת.

זאב בילסקי:

הפסקה הזו היא החשובה ביותר בכל החקיקה שאנחנו עושים היום.

היו"ר דוד רותם:

את תנאי 1 - - - זה לא נראה. כי אי אפשר לדעת אם הוא - - -. אתה אומר – לאיש יש דימום פנימי בבטן, או בראש ואתה לא יודע - - -

אפרת חקאק:

לא רק זאת. השותפות של האדם שנמצא ברכב, בלתי מתקבלת על הדעת.

יפעת רווה:
זה לא מונע העמדה לדין בסיוע במקרים המתאימים כמו במקרה של שלום ימיני. יש מקרים שזה ממש שותפות לעבירה. זה בנוסף.

ישי שרון:

הסיוע יכול להיות בשתיקה, זה עדיין נפרד. גם מי שנוסע ברכב ושותק, ומשרה אווירה שזה בסדר, כמו בפרשת שלום ימיני, זו עבירת סיוע להפקרה. זה משהו אחר. זה פחות מסיוע. גם מישהו שלא היה שותף או סייע בשתיקה, רק נכח במקום.

זאב בילסקי:

זה לא קשור – מרות, לא מרות. מה זה קשור?

היו"ר דוד רותם:

לחבר הכנסת זאב בילסקי היה נהג?

זאב בילסקי:

כן.

היו"ר דוד רותם:

תאר לך שאתה נוהג והנהג יושב לידך. אתה גורם לתאונה ואומר לו: סתום את הפה, אנחנו נוסעים.

זאב בילסקי:

אלוהים ישמור.

ישי שרון:

אם אמרת, תהיה מבצע בצוותא.

זאב בילסקי:

 מה זו מרות? אני תחת מרותך. יעלה על הדעת שאתה תגיד: חבר הכנסת זאב בילסקי, נעשה משהו. לא יעלה על הדעת.

ישי שרון:

אנחנו מדברים על מרות הפוכה. למשל הורה וילד, או אם אתה מסיע ילדים של חברים שלך.

זאב בילסקי:

אתה לא יכול. מדובר בחיי אדם ואינך יכול לפטור מישהו בגלל שזה בן, חייל או נהג.

משה מטלון:

עורך הדין ישי שרון, נתת דוגמא של פקודה מהצבא. לפקודה בלתי חוקית בעליל מותר לסרב?

היו"ר דוד רותם:

זו לא פקודה בלתי חוקית בעליל.
ישי שרון:

יש כאן משהו אחר. לדוגמא, אדם מסיע את בנו ברכב. לצפות מהבן שירים        טלפון - - -

קריאה:

יסגיר את  - - -

ישי שרון
לא יודע אם יסגיר או לא - - -

יפעת רווה:
אתה מדבר על ילד קטין?

ישי שרון:

זה לא חייב להיות קטין. זה יכול להיות מישהו בן 19 ואביו. יש מספיק מנגנונים שיכסו אותנו. הדבר הזה לא לוטה באפילה. יש עבירות של סיוע לאחר מעשה, אי מניעת פשע, חובת הזעקה כללית של חוק לא תעמוד על דם רעך. יש סיוע להפקרה שמספיקה הסכמה שבשתיקה. בגלל זה חשוב שכאשר עולה רעיון חדש, שלא קיים בעולם, לשים לזה סייגים - - -

היו"ר דוד רותם:

מצאת עוד מדינה יהודית ודמוקרטית בעולם? אתם הולכים עם הדגל הזה, אז מותר לנו להיות אור לגויים.

אפרת חקאק:

נדרש לזכור שאנחנו לא אומרים שאין חובה מוסרית על הנוסע ברכב, גם אם נחריג מישהו ספציפי. זה עניין של העמדה לדין.

היו"ר דוד רותם:

תנאי 2 נראה לי כנכון. ניקח דבר חמור מזה – השר ממהר הביתה, ואומר לנהג סע. הנהג עובר את המהירות המותרת, וזה קרה. מה אתה רוצה מהנהג?

זאב בילסקי:

אלוהים ישמור. המקום היחיד שאני יכול לחשוב זה בקשרי משפחה – אבא ובן. אם היושב ראש דוד רותם רוצה, נעשה את זה יחסי משפחה. לבקש מבן 16 לפעול כנגד אביו, מילא. אבל הדוגמאות שלך, יושב הראש דוד רותם, מחזקות אותנו. אנחנו חייבים להגיד, כמו שאמר חבר הכנסת משה מטלון – פקודה בלתי חוקית.

היו"ר דוד רותם:

אלוף בצה"ל נוסע עם הנהג שלו - - -

זאב בילסקי:

אלוף בצה"ל, שר בממשלה, ראש הממשלה. מיד צריך להגיד: עשינו תאונה, קודם כל אנחנו עומדים בדרישות החוק.

ישי שרון:

חשבתי על סיטואציה שבה אלוף אומר: תן לי לנהוג.

היו"ר דוד רותם:

כן.

ישי שרון:

האלוף הוא המפקיר, והנהג הכפוף לו - - -

זאב בילסקי:

נסייג את סעיף - - - 2 לקשרי משפחה בלבד.
אתי סגל:

גם בת זוג.

אתי סגל:
לא, זה תנאי 4.

יפעת רווה:
זה לא רחב מדי – כל קשרי משפחה? קשרי משפחה זה גם בן זוג.

משה מטלון:

אישה או בעל.

יפעת רווה:
אם מדובר באישה ובעל, אז פוטרים אותם?

משה מטלון:

לא.

חוה ראובני:

הרציונאל שבהחרגה יוצא מתוך הנחה שבהזעקת עזרה יש הפללה כלפי הנהג, בעוד שאנו מנסים להגן על ערך הושטת העזרה. אולי צריך לפתור את בעיית ההפללה בדרך אחרת, שלא על חשבון הזעקת העזרה.

יפעת רווה:
אם הבן בגיל 50 והאבא בן - - -?
ישי שרון:

- - - זה קשור למידת הציפייה.

חוה ראובני:

- - - והבן בגיל 25 יהיה גם כן, והאישה שיזעיקו עזרה. אולי צריך לוודא שזה לא יגרום להפללה.

היו"ר דוד רותם:

איך אפשר לגרום שלא תהיה הפללה? הרי אם את מטלפנת למשטרה, או למגן דוד, מטלפון חסוי – המספר מופיע ויודעים מי טלפן. אז חוקרים אותי ושואלים מי נהג.

חוה ראובני:

אבל יש אי קבילות של ראיות.

ישי שרון:

זו לא רק ההפללה, זו מידת הציפייה. אתה מצפה שאדם יפעל בסיטואציה באופן מסוים, ושאתה רוצה להטיל עליו חובה - - -. חובה פלילית.

חוה ראובני:

להטיל עליו חובה - - -, להזעיק עזרה למישהו שהרגע בן הזוג פגע בו בתאונה. זה כל כך מרחיק לכת?

ישי שרון:

באותה נקודה זו נראית סיטואציה קשה לאדם.

היו"ר דוד רותם:

יש על זה פסיקה.

יפעת רווה:
אוקי. יש הבדל בין קטינים - - -

ישי שרון:

שוב, יש את העבירות הקיימות. בסיטואציה שבה יש שתיקה – קיימת הלכה. אם אתם רוצים להשתמש בעבירה הזו כדרך לעקוף את העבירה הזו, זה משהו אחר.

חוה ראובני:

העבירה הזו נועדה לשפר את הסיכוי של הנפגע לקבל עזרה, גם אם הנהג מפר את חובתו. הנהג הפר את החובה, אבל יש שם עוד מישהו.

אתי סגל:
היא עשויה לעזור לנהג. פה הוא יוצא מפקיר - - - שהוא מבוגר אחראי.

זאב בילסקי:
אני חושב שתנאים 3 ו-4 מכסים את כל מה שדיברנו.

היו"ר דוד רותם:

עזוב את תנאי 3. אני מדבר על תנאי 2.

זאב בילסקי:

אני מדבר על תנאי 2. אם נוריד את תנאי 2, יש לנו כיסוי בתנאים 3 ו-4. החרגנו בני משפחה וקטינים.

היו"ר דוד רותם:

תיכף נצביע על תנאי 2, כי אני מעוניין בו.

זאב בילסקי:

אז כל השאר מתייתר.

משה מטלון:

למה אתה תומך בתנאי 2?

היו"ר דוד רותם:

אם מדובר בנהג של קצין בכיר, או איש - - -, ופרנסתי תלויה בו, - - -

משה מטלון:

אבל ניתנת כאן לגיטימציה לאותו איש חשוב, שאני לא חושב שאני - - -

דן שני:
לגבי תנאי 2, יושב הראש דוד רותם מדבר על דוגמא קיצונית של אלוף. אבל יכול להיווצר מצב של מפקד טירונים, או פער יותר נמוך. למשל שני עובדים שאחד ממונה על השני. גם במצבים האלה חשוב לא לשדר מסר של פטור מאחריות, ואם יהיה פטור אנחנו ניתן לגיטימציה. מנגד, ככל שתהיה סנקציה פלילית על מקרה כזה, יהיה לו תמריץ לדווח והצדקה מול המפקד שלו. אם יהיה פטור, המפקד שלו יהיה זכאי לצפות ממנו שלא ידווח.

ישי שרון:

השיח פה רציונאלי, כאילו יש לו - - -

זאב בילסקי:

חבר הכנסת משה מטלון מצביע איתי.

היו"ר דוד רותם:

חבר הכנסת משה מטלון לא יכול להצביע.

זאב בילסקי:

למה הוא לא יכול להצביע?

היו"ר דוד רותם:

נכון, הוא יכול להצביע. במקום חבר הכנסת דני דנון.
זאב בילסקי:

אז תנאי 2 יורד בשלב זה.

יפעת רווה:
עניין הגיל  משמעותי יותר.

היו"ר דוד רותם:

נגיע לגיל, עכשיו אני בתנאי 2. מי בעד להוסיף את החריג הזה?

זאב בילסקי:

אל תעלה להצבעה.

היו"ר דוד רותם:

אני מעלה להצבעה, מי בעד?

הצבעה

בעד תנאי 2 לסעיף 64א1 – 1
נגד – 2

נמנעים – אין

התנאי לא נתקבל.

היו"ר דוד רותם:

תנאי 2 לא התקבל.

תנאי 3.

אפרת חקאק:

התנאי השלישי האפשרי הוא להחריג קטינים מתחת לגיל 16. אפשר גם להחריג קטינים מתחת לגיל 16 רק כאשר הנהג מבוגר יותר, לדוגמא ילד בן 15 שנוסע עם ילד בן 17, אולי לא נרצה להחריג אותו.

יפעת רווה:
זה לא ריאלי.

חוה ראובני:

זה לא רלבנטי.

אפרת חקאק:

אפשר גם להחריג כל קטין מתחת לגיל 16. יש כמה אופציות.

משה מטלון:

זו החרגה הגיונית.

היו"ר דוד רותם:

אם מחריגים קטין מתחת לגיל 16, או קטין שהנהג הוא ההורה שלו.

יפעת רווה:
אם זה לא ההורה שלו, תעמיד ילד בן 14 לדין?

היו"ר דוד רותם:

אם הוא בן 16.5, תעמידו אותו לדין? אתם תעשו עסקת טיעון.

יפעת רווה:
אני לא מעמידה לדין.

היו"ר דוד רותם:

אני יודע. את מבחינתי המדינה.

זאב בילסקי:

זה בסדר, יושב הראש דוד רותם, ניתן להשאיר את זה כך.

היו"ר דוד רותם:

איך להשאיר?

זאב בילסקי:

כמו שזה.

אפרת חקאק:

כל קטין מתחת לגיל - - -

זאב בילסקי:

גם בתנאי 3, וגם ב - - -

היו"ר דוד רותם:

מה עם תנאי 4?

זאב בילסקי:

אני חושב שאפשר להשאיר את תנאי 4.

היו"ר דוד רותם:

דהיינו להחריג הורים, ילדים ובני זוג. כאן לא צריך להתקשר.

חוה ראובני:

זאת החרגה רחבה מאד.

יפעת רווה:
להחריג שהם לא יצטרכו להעיד?

חוה ראובני:

הם לא יחויבו לדווח. נסיעות של בני משפחה יחד, שכיחות מאד.

יפעת רווה:
 זה מוגזם. נוצר מצב הפוך שאנחנו מחמירים יותר מהמציעים אבל אם מישהו שוכב שם ובגלל זה הוא עלול למות, אז גם אשת הנהג, או בעלה של הנוהגת, מבקשים בסך הכול להודיע. זה לא אומר שהם יעידו.

אפרת חקאק:

ברור שיש מתח בין החובה המוסרית על בן הזוג, והוא חייב להתקשר.

יפעת רווה:
כאן ההצעה להחריג גם בן זוג.

אפרת חקאק:

נכון, השאלה למה אנו מצפים מבן הזוג, מההורה, או מהילד כשהוא יודע שההתקשרות שלו תפליל את קרובו.

אילן גרודסקי:

אינני משפטן, אבל האם במקרים של אלימות במשפחה, או סטייה מינית חריגה במשפחה, יש חובת דיווח על הילד? אז צריך להחיל אותו גם בתאונת דרכים.

אתי סגל:
על הילד יש חובת דיווח?

זאב בילסקי:

אין חובת דיווח.

יפעת רווה:
הרבה מהסיטואציות זה כאשר שני בני הזוג יושבים ברכב - - -

זאב בילסקי:

אני רוצה להקל על יושב הראש דוד רותם.

היו"ר דוד רותם:

אז תוריד את הסעיף הזה.

זאב בילסקי:

בבקשה.

אפרת חקאק:

אז התנאי היחיד שהוועדה הוסיפה זה שכל קטין מתחת לגיל 16 לא יעמוד לדין.

ישי שרון:

אנחנו מדברים על קמפיינים חינוכיים ומודעות. אולם העבירה הזו, אינני יודע מי האחראי על זה, חייבת להגיע למודעות הציבור.

משה מטלון:

אתה צודק.

עמי רוטמן:

יש את הרשות הלאומית לבטיחות בדרכים. - - - הרשמי של המדינה.

ישי שרון:

זה יפה לומר, אבל אנשים צריכים לדעת אילו חובות מוטלות - - -

משה מטלון:

אתה צודק. כל זה לא יהיה שווה, אם לא נביא למודעות.

היו"ר דוד רותם:

עמותת "אור ירוק" עושה קמפיינים.

עמי רוטמן:

אני שב ומזכיר את הגוף של המדינה – הרשות הלאומית לבטיחות בדרכים.

היו"ר דוד רותם:

מדוע שאטיל חובות על המדינה? יש עמותות שאני רואה אותן בתקשורת, אז אני מטיל עליהן.

אילן גרודסקי:

הן עושות את זה בהתנדבות.

היו"ר דוד רותם:

אין בעיה. ההתנדבות חשובה.

חוה ראובני:

יושב הראש דוד רותם החליט על העונש לגבי סעיף 64א - - -?

היו"ר דוד רותם:

תיכף נגיע לעונש. אני חושב שמחצית העונש הקבוע בסעיף 64א(ב) ו-(ג), זה נכון.

ישי שרון:

יש בעיה בעניין הזה. אם אנחנו מסכימים שאנחנו קובעים עבירה הפחותה מעבירת סיוע להפקרה, שבה יש תרומה ומודעות לביצוע העבירה. זו עבירה פחותה יותר. הרי העונש היום על סיוע הוא מחצית מהעונש על העבירה. לכן יש פה חוסר התאמה בין עונש זהה, בעצם, בין הסיוע, שתורם לביצוע העבירה, לגבי עונש שהוא פרופר על חובת דיווח, במיוחד כשאני מסתכל על חובות דיווח אחרות.

היו"ר דוד רותם:

הבנתי את דבריך, אתה צודק. פה העונש צריך להיות מחצית מהעונש הקבוע בסעיפים 64א(ב) ו-(ג) פלוס 90 יום. זה לא יכול להיות כמו בסיוע רגיל. זו עבירה בפני עצמה שאני רוצה להטיל בגינה עונש.

במקום לכתוב – 3 שנים ו-9 חודשים, דיברתי על מחצית. זה יותר נוח ניסוחית. זו עבירה לא כסיוע, ואני רוצה להפוך אותה לעבירה חמורה בפני עצמה.

יפעת רווה:
לעניין סעיף 3, הוחל החריג של עד 16 שנים?

היו"ר דוד רותם:

כן.

אפרת חקאק:

- - - מתחת לגיל 16. בלי התוספת של - - -

יפעת רווה:
בלי כשרות - - -

היו"ר דוד רותם:

אני אציע להחמיר את העונש מעבר למחצית, בכדי לפתור את הבעיה של - - -

ישי שרון:

לא, אני חושב שהעבירה הזו פחותה מחומרתה מעבירת סיוע. 

היו"ר דוד רותם:

היא פחותה?

ישי שרון:

כן.

היו"ר דוד רותם:

אני חושב שהיא הרבה יותר.

ישי שרון:

היא פחותה בחומרתה ממעשהו של שי ימיני - הוא תרם לביצוע העבירה, תוך ידיעה שמעשיו תורמים לביצוע העבירה ואף התכוון לתרום לביצוע העבירה. התכוון לתרום להפקרה. אני חושב שסיוע להפקרה, למשל אנשים שעוזרים בטשטוש האוטו, או עוזרים בארגון כרטיס טיסה ונוסעים איתו לצרפת – כן, הם עושים מעשים יותר חמורים.

היו"ר דוד רותם:

לו אני התביעה הכללית – אם האדם דימם למוות, הייתי מעמיד אותו - - -
ישי שרון:

זה כמו שאקח חובת דיווח אחרת, למשל על ביצוע עבירת מין במשפחה.

היו"ר דוד רותם:

זה לא דומה.

ישי שרון:

אם ידוע לי על ילד שפוגעים בו, אני חייב לדווח לרשויות. אני חושב שהמעשה שלי חמור, אבל חומרתו פחותה אם אני מסייע לאותם מעשים.

היו"ר דוד רותם:

אין ספק. אבל כאשר נחיל את זה רק על העבירות החמורות, אז אתה הופך להיות שותף לעבירה החמורה כי האיש דימם למוות, ועל זה אני רוצה להעניש. הרי אני לא מחיל את זה בעבירת הרשלנות – רק בסעיפים 64א(ב) ו-(ג).

אפשר להצביע?

זאב בילסקי:

חבר הכנסת אורי מקלב עזב את ישיבת ועדת הכספים באמצע הדיון על דו"ח ועדת טרכטנברג.

היו"ר דוד רותם:

חבר הכנסת זאב בילסקי, אתה רוצה לנהל את הישיבה?

אורי מקלב:

אמרתי זאת לחבר הכנסת זאב בילסקי, ואני אומר בקול – עזבתי את ועדת הכספים שדנה בדו"ח טרכטנברג. לדעתי הדיון של מי יחיה ומי ימות, חשוב יותר מהדיון – על מי יהיה עני ומי יהיה עשיר. לכן באתי לכאן לתמוך בהצעת החוק.

היו"ר דוד רותם:

מי בעד הצעת החוק לקריאה שנייה ושלישית?

הצבעה

בעד הצעת חוק לתיקון פקודת התעבורה (מס' 104) (החמרת הענישה בעבירת הפקרה), התשע"א-2011 – 4

נגד – אין

נמנעים – אין

ההצעה נתקבלה.
היו"ר דוד רותם:

הצעת החוק נתקבלה פה אחד.

חבר הכנסת משה מטלון, מה רצית להגיד?

משה מטלון:

אני רוצה להודות לך. אנחנו רואים הפקרה שהפכה להפקרות. תופעה שאנחנו לא יכולים לחיות איתה כחברה. החוק הזה יביא מסר אמיתי, חינוכי, ראוי. ביקשנו יותר, אבל הסתפקנו בהחמרה כפי שהיא. אני מקווה שמיד עם כינוס המושב הבא, החוק הזה יעלה לקריאה שנייה ושלישית ואין לי ספק שהוא יעבור פה אחד במליאת הכנסת.

היו"ר דוד רותם:

אתם מבקשים הסתייגות דיבור, כי אחרת במליאה לא תוכלו לדבר.

משה מטלון:

אוקי.

היו"ר דוד רותם:

חבר הכנסת זאב בילסקי, מה אתה רוצה להגיד?

זאב בילסקי:

אני רוצה להודות לך היושב ראש דוד רותם על אופן ניהול החקיקה ועל המהירות. עשית זאת כמו שאתה יודע לעשות כשאתה מחליט.

היום יצא מפה מסר חד וברור. עד היום היתה חובה מוסרית והומאנית, ומהיום ידע כל נהג העולה על הכביש שאם יהיה מעורב בתאונה, מוטלת עליו גם חובה חוקית לעצור, להגיש עזרה - - -

היו"ר דוד רותם:

להזעיק עזרה.

זאב בילסקי:

להזעיק עזרה. בנסיבות העניין להגיש עזרה, לפי החוק. זה מסר שאנחנו חייבים לדאוג שמשרד התחבורה, באמצעות הרשות הלאומית לבטיחות בדרכים, יעביר אותו הלאה.

יחד עם זאת אני רוצה לומר כי החוק הזה מביא לראשונה – וכפי שאמרת: אין לכך תקדים בעולם – שמי שיושב באוטו, חלה עליו חובה לדווח. זה לא היה, והמסר יצמצם את ההפקרה, מכיוון שהיושב באוטו ידע שמוטלת עליו חובה, והוא לא מסתכל על מה שקרה ועובר על כך לסדר היום.

זה מסר מאד חשוב, ולו גם בהיותי יושב באופוזיציה, אם זה הדבר היחידי שהייתי עושה עד עכשיו, זה היה שווה את כניסתי לכנסת.

אורי מקלב:

בימים אלה שאנשים רוצים לצבור זכויות, אז מגלגלים זכות על ידי זכאים. חברי הכנסת זאב בילסקי ומשה מטלון אינם נוהגים באופן של פגע וברח, והם לא מציעים הצעת חוק שאינה שייכת להם ונעלמים. הם מלווים את נושא תאונות הדרכים לאורך השנים בהתמדה ראויה לציון, וזה חלק משרשרת פעולות שהם עושים בנושא.

החוק עבר בזמן קצר. יש חוקים שנוצרים בגלל תופעה שמתרחשת, ועם הזמן הדברים חולפים. לצערנו, אנחנו רואים שהתופעה אינה חולפת אלא מתעצמת, ולכן החוק נוגע גם לימים האלה. נקווה שזה ישפיע.

היו"ר דוד רותם:

גמר חתימה טובה ושנה טובה.

הישיבה ננעלה בשעה 11:40    

